Saraqusta - Biquipedia, a enziclopedia libre

# Saraqusta

### De Biquipedia

Mapa de Saraqusta
1.Mezquita Blanca (Aljama) / 2.La Zuda / 3.Puerta d'Alcantara / 4.Puerta de Toledo / 5.Puerta Zinegia / 6.Puerta de la Alquibla (o de Valencia) / 7.Puerta de Sancho / 8.Puerta d'o Portillo / 9.Puerta de Baltax / 10.Puerta de las Santas Masas / 11.Puerta de Tenerías / 12.Aljafería (Alcazaba)

Medina Saraqusta

Chudería

Bicos mozarabes

Rabals

Zoco

Almusara

Saraqusta (en arabe سرقسطة) tamién dita la Medina Albaida (ziudat blanca, por a color d'os suyos edifizios) yera o nombre de l'autual Zaragoza mientres d'o dominio musulmán en a zona.

A ziudat bisigota de Cesaracosta estio conquerita por Táriq ibn Ziyad e Musa ibn Nusair en l'año 714, estando dende allora baxo lo control d'o Califato de Cordoba. Más tardi, entre 1018 e 1110 serba la capital d'a Taifa de Saraqusta, un d'os más importants reinos musulmans independients d'a Peninsula Iberica.

## [Editar] Medina de Saraqusta

A parti prenzipal de Saraqusta como en totas as ziudaz musulmanas d'a Edat Meya yera la medina (de l'arabe madīnah á trabiés de l'arabe ispanico madína, ziudat), á on se i trobaban os edifizios d'o gubierno e l'almenistrazión d'a ziudat. En Saraqusta la medina yera aintro d'as mesmas murallas d'a ziudat romana de Caesaraugusta. Antimás s'aprofeitó a estrutura d'as carreras romanas, por ixo istas yeran cuadriculatas e no chicotas e anarquicas como gosan estar en atras poblazions d'orichen musulmán.

Aintro d'a medina yeran as mezquitas d'a ziudat e entre istas a más important de totas, a dita Mezquita Blanca, l'aljama u prenzipal mezquita d'a poblazión, situata en o mesmo puesto á on güé ye a Seo d'o Salbador que encara alza parti de l'alminar de l'antiga mezquita en a suya torre. Arredol d'ista yera o prenzipal zoco d'a ziudat.

L'atro edifizio important d'a medina yera La Zuda, palazio d'o gubernador d'a ziudat d'o que güé no se conserba que o torrión.

### [Editar] Chodigos e mozarabes

Os chodigos e mozarabes como en totas as ziudaz meyebals d'a peninsula teneban os suyos propios bicos. Os dos por estar chents d'o libro (chodigos e cristians) teneban os suyos bicos situatos en a medina, aintro d'a muralla prenzipal. A chudería yera situata arredol de l'autual zona de San Miguel. Por atra parti os bicos mozarabes yeran dibiditos entre as autuals zonas d'as basilicas d'o Pilar, lo más gran, e as Santas Masas, ista zaguera difuera d'a ziudat.

## [Editar] Rabals e almusara

### [Editar] Os rabals

Parte important d'as ziudaz meyebals yeran os rabals (de l'arabe rabaḍ), os bicos situatos en os arredols d'a ziudat, difuera d'a muralla. En Saraqusta yeran situatos á l'atro canto de l'Ebro, á on güé encara ye o bico d'o Rabal e arredol de l'autual Paseyo d'a Independenzia.

Iste zaguer rabal, dito de Sinhaya, yera situato chunto á la muralla en a zona d'a puerta d'o mesmo nombre (Zinegia). Probablement en iste bico bibiban os berebers, por ixo lo nombre de Sinhaya en referenzia á ixa tribu bereber. O bico yera situato aintro d'a resta d'a ziudat que yera protexita por una segunda muralla muito más enreble que la romana. Tamién bi eba un zoco en ista zona d'a ziudat.

### [Editar] Almusara e Alcazaba

Tamién en a parte esterna d'a ziudat, en o mesmo puesto de l'autual bico de l'Almozara yera situata l'almusara. En l'almusara gosaba reunir-se a poblazion d'a ziudat ta fer zelebrazions de tot tipo, como autos melitars u orazions.

Amán de l'almusara yera l'alcazaba (de l'arabe clasico qaṣabah, a trabiés de l'arabe ispanico alqaṣába), construyita por Al-Muqtadir en o sieglo XI á partir de l'atalaya que esistiba dende o sieglo IX (torre d'o Trobador), o palazio de l'Aljafería yera un edifizio d'esfensa d'a ziudat, dende á on s'acucutaba la plegata de posibles enemigos.

## [Editar] Fortificazions

A parti prenzipal d'a ziudat, a medina conserbaba las antigas murallas romanas de Caesaraugusta. As puertas prenzipals d'iste aniello interior yeran a puerta d'Alcantara (de l'arabe ispanico alqánṭara e iste de l'arabe clasico qanṭarah, zentro de zerclo) u tamién dita puerta d'o Puent, ya que saliba á lo puent d'o río Ebro, a puerta de l'Alquibla (de l'arabe ispanico alqíbla e iste de l'arabe clasico qiblah) u de Balenzia que yera la que siñalaba la endreza ta la Meca á l'este d'a ziudat, a puerta de Toledo á l'ueste e a puerta Zinegia u de Sinhaya á lo sur en o mesmo puesto á on güé ye a plaza d'España.

O segundo aniello de muralla u radam estió construyito ya por os musulmans e encletaba la resta d'a ziudat de Saraqusta. As prenzipals puertas yeran a puerta de Sancho (en l'autual Plaza d'Europa), a puerta d'o Portillo, a puerta de Baltax (en o puesto de l'autual puerta d'o Carmen) a puerta d'as Santas Masas e a puerta d'as Tenerías

Retrieved from "http://an.wikipedia.org../../../s/a/r/Saraqusta.html"

Categorías: Istoria de Zaragoza | Edat Meya en Aragón | Al-Andalus

##### Views

- Articlo
- Descusión
- Current revision

##### Rechirar